google/wiki40b huggingface dataset:
Ερρίκος Γ΄ της Γκορίτσια

Βιογραφία

Ήταν ο πρωτότοκος γιος του Αλβέρτου Α΄ κόμη της Γκορίτσια και της Ευφημίας των Πιαστ, κόρης του Κορράδου Α΄ δούκα του Γκουόγκοφ.
Το 1295-99 συνόδευσε τον πατέρα του στην εισβολή, που έκανε στην Ίστρια εναντίον του πατριαρχείου της Ακουιλέια και κατέκτησαν τις κωμοπόλεις Πλομίν, Λαμπίν, Μπουζέτ και Τολμίν. Μετά ένας μεγάλος στρατός από την Ακουιλέια τους ανάγκασε να υποχωρήσουν. Το 1304 διαδέχθηκε τον πατέρα του, λαμβάνοντας τα φέουδα Φρίουλι, Ίστρια, Καρνιόλη και Καρινθία, ενώ ο νεότερος αδελφός του Αλβέρτος Β΄ έλαβε μόνο την κοιλάδα του Πούστερ.
Κατά τους φεουδαλικούς πολέμους των πρώτων ετών του Οττομπουόνο ντι Ράτσι πατριάρχη της Ακουιλέια, ο Ερρίκος Γ΄ αρχικά συμμάχησε με τον Ριχάρδο Δ΄ ντα Κάμινο κύριο του Τρεβίζο. Οι δύο τους κατέκτησαν αρκετά κάστρα και φρούρια, όπως το Σπιλιμμπέργκο. Όμως το 1310 ο Ερρίκος Γ΄ άλλαξε συμμαχία, έλαβε τη θέση τού γενικού κατεπάνω τού πατριαρχείου και έδιωξε πίσω το στρατό του Τρεβίζο από το Φρίουλι. Επίσης ονομάστηκε κυβερνήτης (podestà) της Τεργέστης το 1311.
Αλμπουφέρα

Σπουδαιότητα

Η προσφορά της λιμνοθάλασσας αυτής τόσο σε αλιεύματα όσο και σε γεωργικά προϊόντα κυρίως σε ρύζι είναι επίσης σπουδαία. Η αλιεία στο χώρο αυτό φέρεται να ήταν γνωστή από την αρχαιότητα ενώ από τον 12ο αιώνα φέρονται οι πρώτοι περί αυτής κανονισμοί. Κυριότερα είδη ψαριών που αλιεύονται εδώ είναι χέλια, λαβράκια, κυπρίνοι κ.λπ.

Ιστορία

Στη περιοχή της λιμνοθάλασσας αυτής ο Συσέ έδωσε το 1812 μεγάλη μάχη με τους Άγγλους τους οποίους και κατατρόπωσε. Για το λόγο αυτό του απονεμήθηκε στη συνέχεια ο τίτλος «τιμής» "Δούκας της Αλμπουφέρα".
Τζένιφερ Εσπόζιτο

Βιογραφία

Γεννήθηκε στις 11 Απριλίου του 1973 στο Μπρούκλιν της Νέας Υόρκης από ιταλο-Αμερικανούς γονείς. Η μητέρα της, Φίλις, είναι διακοσμήτρια και ο πατέρας της, Ρόμπερτ, μουσικός παραγωγός, ενώ έχει μια ακόμα αδερφή. Παρακολούθησε δημοτικό και γυμνάσιο σε καθολικά σχολεία του Στέιτεν Άιλαντ. Το 2006 παντρεύτηκε τον ηθοποιό Μπράντλεϊ Κούπερ για να χωρίσουν οριστικά ένα χρόνο αργότερα.

Σταδιοδρομία

Η πρώτη της τηλεοπτική εμφάνιση έγινε το 1996 στην αστυνομική σειρά Νόμος & Τάξη (Law & Order), αλλά έγινε διάσημη μέσα από το επιτυχημένο σίτκομ Spin City. Οι κινηματογραφικές της εμφανίσεις περιλαμβάνουν ρόλους σε ταινίες όπως I Still Know What You Did Last Summer, Summer of Sam, Dracula 2000 και το βραβευμένο με Όσκαρ Crash. Τη σαιζόν 2008-2009 εμφανίζεται στην κωμική σειρά του ABC Samantha Who?.
Χάλκη Λάρισας

Ονομασία

Για την σημερινή ονομασία του χωριού υπάρχουν δύο εκδοχές. 
Η πρώτη εκδοχή είναι ότι ονομάστηκε έτσι από την λέξη «χαλκιάδες» (αυτοί που επεξεργάζονται το χαλκό) και η δεύτερη από έναν αρχαίο οικισμό που βρισκόταν στην γύρω περιοχή.

Ιστορία

Η Χάλκη είναι ένα χωριό 15 χιλιόμετρα νότια της Λάρισας. Ιδρύθηκε πριν από 300 περίπου χρόνια από κολίγους της περιοχής. Κατά την περίοδο της τουρκοκρατίας, οι Τούρκοι την είχαν ονομάσει Μαϊμούλι. Στην συνέχεια ονομάστηκε Όγχηστος. Το όνομα αυτό το πήρε από έναν παραπόταμο που περνούσε έξω από το χωριό. 
Η κύρια ασχολία των κατοίκων του χωριού είναι η γεωργία. Οι κύριες παραγωγές είναι το βαμβάκι και το σιτάρι και σε μικρότερο βαθμό τα τεύτλα, η ντομάτα, η πατάτα και το καρπούζι τους θερινούς μήνες. 
Στο χωριό υπάρχει η εκκλησία του Αγίου Αθανασίου (1843), ενώ σώζεται το καμπαναριό από τον παλαιότερο ομώνυμο ναό (1815), που κάηκε. Ένα αξιοθέατο της Χάλκης ήταν ένα κυπαρίσσι 26 περίπου μέτρων, το οποίο ήταν από τα ψηλότερα της Ελλάδας και στόλιζε την Χάλκη την περίοδο των Χριστουγέννων, αλλά κάηκε από άγνωστους λόγους. Επίσης, την Καθαρά Δευτέρα πραγματοποιούνται εκδηλώσεις με φασολάδα και νηστίσιμα εδέσματα που συνοδεύονται από το γαϊτανάκι και άλλες διάφορες δραστηριότητες.
Στις 2 Μαΐου, ανακομιδή των λειψάνων του Αγίου Αθανάσιου, στο χωριό πραγματοποιούνται εκδηλώσεις με χορούς. Το καλοκαίρι λαμβάνουν χώρα τα «Μπατζιανούλια», εκδηλώσεις προς τιμήν της Ολυμπιονίκη Δέσποινας Μπατζιανούλη, η οποία διακρίθηκε στους Ολυμπιακούς Αγώνες του 1997 της Δανίας για άτομα με ειδικές ανάγκες κερδίζοντας χρυσό μετάλλιο στο δρόμο 400 μέτρων με παγκόσμιο ρεκόρ και αργυρό στο δρόμο 200 μέτρων.

Αθλητισμός

Σήμερα, η Χάλκη είναι ευρύτερα γνωστή για την ποδοσφαιρική της ομάδα, τον Ηρακλή Χάλκης, η οποία αγωνίστηκε στην Δ΄ Εθνική ποδοσφαίρου ανδρών.
Επισκοπή Αλάγιας

Η επισκοπή Αλάγιας βρισκόταν στην βορειοανατολική Μικρά Ασία.
Αναφέρεται σε χειρόγραφο της μονής του Αγίου Γεωργίου του Περιστεριώτη, αλλά και από τον Κωνσταντίνο Σάθα. Είναι λέξη παρεφθαρμένη. Η Αλάγια ταυτίζεται από κάποιους με την Ροδόπολη της Τραπεζούντας. Ο μόνος γνωστός επίσκοπος της είναι κάποιος ονόματι Μελέτιος, που πέθανε στην Τραπεζούντα το 1447.
Λιμός της Φινλανδίας 1866–1868

Οι καιρικές συνθήκες πριν από το λιμό

Οι αντίξοες καιρικές συνθήκες κατέστρεφαν τη σοδιά κάθε χρόνο από τις αρχές του 1860. Το 1862 μεγάλο μέρος της χώρας έχασε όλη τη παραγωγή. Το καλοκαίρι του 1866 ήταν τόσο βροχερό, που τα σπαρτά και οι πατάτες σάπισαν στα χωράφια. Όταν τελείωσαν τα αποθέματα, χιλιάδες κόσμος άρχισε να ζητιανεύει από τη πείνα. Ο χειμώνας που ακολούθησε ήταν ιδιαίτερα δριμύς, και η άνοιξη άργησε να έρθει. Στο Ελσίνκι έκανε τόσο κρύο που η μέση θερμοκρασία το Μάιο του 1867 δεν έφτασε καν τους δύο βαθμούς, που κανονικά έπρεπε να είναι δέκα βαθμούς ψηλότερη το ελάχιστο. Οι ποταμοί και οι λίμνες ήταν παγωμένοι μέχρι τον Ιούνιο, ενώ αμέσως μετά επέστρεψε ο χειμώνας, με θερμοκρασίες υπό το μηδέν. Την άνοιξη του 1867 οι άνθρωποι άρχισαν να πεθαίνουν από τη πείνα. Η κυβέρνηση ήταν απροετοίμαστη, και δεν διέθεσε χρήματα για την εισαγωγή τροφίμων. Όταν συνειδητοποίησαν την κατάσταση ήταν πλέον αργά.

Μετά το λιμό

Οι καιρικές συνθήκες επανήλθαν στο κανονικό το 1868 και οι σοδειές έγιναν πάλι. Η οικονομία της Φινλανδίας φιλελευθεροποιήθηκε και η ποιότητα ζωής βελτιώθηκε. Πολλοί όμως μετανάστευσαν στην Αμερική για να βρουν την τύχη τους.
Θεσπρωτίς (έπος)

Η Θεσπρωτίς ήταν ένα από τα χαμένα έπη του επικού κύκλου. Εκτός από τον τίτλο του, που αναφέρεται μία και μοναδική φορά από τον Παυσανία, δεν γνωρίζουμε με βεβαιότητα τίποτε άλλο γι' αυτό. Εικάζουμε μόνον ότι πραγματευόταν τις περιπέτειες του Οδυσσέα στην Θεσπρωτία και ότι ήταν η πηγή της μεταγενέστερης Τηλεγονείας.
Παλαιότερα ωστόσο, ορισμένοι μελετητές υπέθεσαν ότι η Θεσπρωτίς ήταν απλά μια άλλη ονομασία της Τηλεγονείας ή ίσως κάποιο από τα βιβλία της.
Κάρολος Α΄ της Έσσης-Φίλιππσταλ

Βιογραφία

Γεννήθηκε στο Σμάλκαλτεν και ήταν ο πρωτότοκος γιος του Φιλίππου λάντγκραβου της Έσσης-Φίλιππσταλ και της Αικατερίνης-Αμαλίας, κόρης του Καρόλου-Όθωνα κόμη του Ζολμς-Λάουμπαχ.
Εισήλθε στο στρατό της Δανίας το 1701 και πολέμησε στον Πόλεμο της Ισπανικής Διαδοχής (1702-14). Διακρίθηκε στη μάχη του Χέλσινμποργκ (1710) και προήχθη σε αντιστράτηγο. Το 1715 συμμετείχε στην εισβολή στου Ρύγκεν και την πολιορκία του Στράλσουντ. Έπειτα εισήλθε στο στρατό της Γαλλίας και έγινε υποστράτηγος (1721).
Το 1721 απεβίωσε ο πατέρας του και ο Κάρολος Α΄ τον διαδέχθηκε στο Φίλιππσταλ. Έδωσε ένα τμήμα της επικράτειάς του ως πρόσοδο στον μικρότερο αδελφό του Γουλιέλμου, το Μπάρχφελτ, που ήταν υποτελές στο Φίλιππσταλ.
Το 1731 του απονεμήθηκε από τη Δανία το διάσημο του Τάγματος του Ελέφαντος. Αργότερα εισήλθε στον στρατό της Αυστρίας, όπου έγινε στρατάρχης.
Χρυσό κόσμημα (Βρετανικό Μουσείο, αρ. 746)

Περιγραφή

Το ολόχρυσο κρεμαστό κόσμημα έχει ως κεντρικό χαρακτηριστικό στοιχείο μια λιονταροκεφαλή με μυτερά αυτιά. Δεξιά και αριστερά υπάρχουν οπές για δακτύλιο. Ο λαιμός του λιονταριού είναι διακοσμημένος με χρυσό σύρμα που σχηματίζει κύκλους και εφαπτόμενες γραμμές. Από τη λιονταροκεφαλή είναι αναρτημένες τέσσερις χρυσές αλυσιδίτσες από πλεγμένο ολόχρυσο σύρμα. Δύο αλυσιδίτσες καταλήγουν σε ολόχρυσες πάπιες που πετάν, ενώ οι άλλες δύο καταλήγουν σε ολόχρυσα αυγά. Κάτω από την λιονταροκεφαλή είναι στερεωμένο με σύρμα ένα ολόχρυσο καλάθι, που είναι διακοσμημένο με τρία ζευγάρια ραβδωτές γραμμές. Στο καλάθι κρέμονται επίσης τρεις ολόχρυσες πλεκτές αλυσιδίτσες που καταλήγουν σε πάπιες που πετούν.
Ζυράννα Ζατέλη

Βιογραφικό

Γεννήθηκε το 1951 στο Σοχό Θεσσαλονίκης. Έζησε εκεί ως το 1969 που τελείωσε το Λύκειο. Τρία χρόνια μετά, σπούδασε θέατρο και εργάστηκε ως ηθοποιός στο θέατρο και στο ραδιόφωνο, μα εγκατέλειψε γρήγορα. Το 1973 μετά από περιπλάνηση στο εξωτερικό βρέθηκε στην Αθήνα.  
Το ενδιαφέρον της στράφηκε από νωρίς στο γράψιμο. Εμφανίζεται στο προσκήνιο το 1984, με την "Περσινή αρραβωνιαστικιά", το πρώτο της βιβλίο με διηγήματα. Δυο χρόνια αργότερα ακολουθεί μια δεύτερη συλλογή με διηγήματα, με τίτλο "Στην ερημιά με χάρι". Το 1993 καθιερώνεται με το μυθιστόρημα "Και με το φως του λύκου επανέρχονται", το οποίο και βραβεύεται τον επόμενο χρόνο με το Κρατικό Βραβείο Μυθιστορήματος. 
Με τον τίτλο "Ο θάνατος ήρθε τελευταίος", εκδίδει το 2001 το πρώτο μέρος της τριλογίας "Με το παράξενο όνομα Ραμάνθις Ερέβους". Το βιβλίο σημειώνει αμέσως τεράστια επιτυχία και μετά από έναν χρόνο λαμβάνει το Κρατικό Βραβείο Μυθιστορήματος. Ακολουθεί, το 2005, η νουβέλα "Ο δικός της αέρας" και το 2006 το αφήγημα "Οι μαγικές βέργες του αδελφού μου"· αφορμή για το τελευταίο αποτελεί η έκθεση ξυλογλυπτικής του Χρήστου Καρακόλη στο Μουσείο Μπενάκη. Το 2009 κυκλοφόρησε το μυθιστόρημά της "Το πάθος χιλιάδες φορές", ενώ το 2010  τιμήθηκε με το Βραβείο Μυθιστορήματος του Ιδρύματος Πέτρου Χάρη της Ακαδημίας Αθηνών για το σύνολο του έργου της. Το μυθιστόρημά της "Και με το φως του λύκου επανέρχονται" μεταφράστηκε στα γερμανικά, ολλανδικά, λιθουανικά, ιταλικά, γαλλικά.
Διηγήματά της έχουν μεταφραστεί και δημοσιευθεί σε ανθολογίες και λογοτεχνικά περιοδικά στα αγγλικά, γαλλικά, γερμανικά και ιταλικά.
Από το 1981 ζει ανάμεσα στην Αθήνα στη Γαλλία και στην Πορτογαλία.  Βιβλία της έχουν μεταφραστεί και κυκλοφορούν στη Γαλλία, τη Γερμανία, την Ιταλία, την Ολλανδία, τη Σερβία και τη Λιθουανία.
Αγία Ειρήνη Κεφαλονιάς

Γεωγραφία

Η Αγία Ειρήνη βρίσκεται στη ΝΑ. Κεφαλονιά, σε ημιορεινή θέση στους νοτιοανατολικούς πρόποδες του Αίνου, στο δρόμο προς τον Πόρο και τη Σάμη. Είναι χαρακτηρισμένη ως αγροτικός ημιορεινός οικισμός, με έκταση 6,802 χμ² και μέσο σταθμικό υψόμετρο 90. Απέχει  περίπου 37 χλμ ΔΝΔ. του Αργοστολίου.

Πληθυσμικά στοιχεία

Η εξέλιξη πληθυσμού της Αγίας Ειρήνης έχει ως εξής: κάτοικοι 466 (1961), 316 (1971), 284 (1981), 306 (1991), 363 (2001), 314 (2011).

Διάφορα στοιχεία

Στην περιοχή υπάρχει το τοπωνύμιο Αράκλι και πιθανολογείται ότι οφείλεται σε Κρητικούς από το Ηράκλειο που είχαν εγκατασταθεί εδώ. Υπάρχει όμως και η εκδοχή, ότι από εδώ είχε περάσει ο Ηρακλής, άλλωστε υπάρχει και άγαλμα στο χωριό. Μετά τους σεισμούς του 1953, πολλοί κάτοικοι έφυγαν στο εξωτερικό, ενώ σήμερα η κύρια απασχόληση των κατοίκων είναι ο τουρισμός
Πάβελ Πονεντέλιν

Στρατιωτική σταδιοδρομία

Γεννήθηκε το 1893 στην περιφέρεια Ιβάνοβο της σημερινής Ρωσίας. Φοίτησε σε σχολή αξιωματικών και το 1916 έλαβε μέρος στον Α΄ Παγκόσμιο Πόλεμο ως διοικητής τάγματος του αυτοκρατορικού ρωσικού στρατού. Το 1917 προσχώρησε στον Κόκκινο Στρατό και το επόμενο έτος έγινε μέλος του ΚΚΣΕ.
Αργότερα διετέλεσε διοικητής συντάγματος και ταξιαρχίας, ενώ παρασημοφορήθηκε για τον τραυματισμό του κατά τη διάρκεια μάχης. Το 1926 αποφοίτησε από τη Στρατιωτική Ακαδημία Φρούνζε και το 1938 ήταν διοικητής του 1ου Σώματος Τυφεκιοφόρων, με έδρα το Λένινγκραντ.

Β΄ Παγκόσμιος Πόλεμος

Το 1939-1940 συμμετείχε στον Χειμερινό Πόλεμο της Φινλανδίας, ενώ τον Μάρτιο του 1941, φέροντας τον βαθμό του αντιστράτηγου, ανέλαβε τη διοίκηση του 12ου Σώματος Στρατού που έδρευε στη στρατιωτική περιοχή του Κιέβου. Στις αρχές Αυγούστου, κατά τη διάρκεια της μάχης της Ουμάν που εντασσόταν στα πλαίσια των πρώτων σταδίων της γερμανικής επίθεσης στην ΕΣΣΔ, ο Πονεντέλιν τραυματίστηκε βαριά και αιχμαλωτίστηκε μαζί με άλλους ανώτατους αξιωματικούς και περίπου 100.000 στρατιώτες, που δεν μπόρεσαν να αποφύγουν την κυκλωτική κίνηση της Βέρμαχτ.
Ο μεγάλος αριθμός των αγνοούμενων στρατηγών, είχε ως αποτέλεσμα τη διεξαγωγή ερευνών της σοβιετικής πλευράς, προκειμένου να διαπιστωθεί η τύχη τους και η στάση όσων εξ αυτών αιχμαλωτίστηκαν.
Η γερμανική προπαγάνδα και οι πληροφορίες που ήθελαν τον Πονεντέλιν να παραδίδεται οικειοθελώς και να εντάσσεται στη γερμανική πλευρά, είχαν ως αποτέλεσμα την ερήμην καταδίκη του σε θάνατο για προδοσία, τη δήμευση της περιουσίας του, την αφαίρεση των τιμητικών του διακρίσεων και τον εκτοπισμό της οικογένειάς του στη Σιβηρία, ενώ αργότερα στιγματίστηκε δημόσια από τον Στάλιν.
Το ίδιο διάστημα, ο Πονεντέλιν βρισκόταν αιχμάλωτος σε στρατόπεδο συγκέντρωσης τηρώντας αξιοπρεπή στάση και απορρίπτοντας κατηγορηματικά τις προτάσεις συνεργασίας των Γερμανών αξιωματικών και του Ρώσου δοσίλογου, Αντρέι Βλασόφ.

Επιστροφή στη Σοβιετική Ένωση και εκτέλεση

Το 1945 απελευθερώθηκε από τα αμερικανικά στρατεύματα και επαναπατρίστηκε στη Σοβιετική Ένωση όπου συνελήφθη και φυλακίστηκε για άλλα πέντε χρόνια. Το 1950, μετά από αίτησή του προς τον Στάλιν, έγινε επανάληψη της δίκης του, όπου καταδικάστηκε εκ νέου σε θάνατο και ακολούθως εκτελέστηκε στις 25 Αυγούστου του ίδιου έτους.
Η μνήμη του αποκαταστάθηκε το 1956 επί Νικίτα Χρουστσόφ.
Ιταλικό πρωτάθλημα ποδοσφαίρου ανδρών 2009-2010

Το πρωτάθλημα της περιόδου 2009-10 ήταν το 78ο από την καθιέρωση της πρώτης κατηγορίας του Ιταλικού πρωταθλήματος. Πρωταθλήτρια αναδείχθηκε η Ίντερ για 5η συνεχόμενη φορά και για 18η στην ιστορία της. Θέση στο Champions League εξασφάλισαν επίσης η ΑΣ Ρόμα η ΑΚ Μίλαν και η ΟΚ Σαμπντόρια.
Λεύκη Καρδίτσας

Γεωγραφία - Ιστορία

Η Λεύκη βρίσκεται στα ανατολικά του νομού, στα όρια με το νομό Λάρισας. Το χωριό είναι κτισμένο στα δυτικά του ποταμού  Ενιπέα, ανάμεσα στα χωριά Ορφανά (ΒΔ.), Υπέρεια (Α.) και Πασχαλίτσα (ΝΔ.). Δυτικά του περνάει η σιδηροδρομική γραμμή Αθήνας - Θεσσαλονίκης. Απέχει 18 χλμ. ΝΑ. του Παλαμά, 35 χλμ. Α. της Καρδίτσας και 42 χλμ. ΝΔ. της Λάρισας. Αξιοθέατο θεωρείται η εκκλησία του Αγίου Γεωργίου. Πρόκειται για τρίκλιτη βασιλική με υπερυψωμένο φωταγωγό και προστώο κατά μήκος της βόρειας πλευράς του, ενώ στη δυτική του πλευρά υπάρχει ευρύχωρος νάρθηκας. Το εσωτερικό του είναι διακοσμημένο με τοιχογραφίες σε δύο στρώματα, το πρώτο των μέσων του 18ου αι. και το δεύτερο του 19ου αι. Το τέμπλο είναι ξυλόγλυπτο και επιχρυσωμένο και χρονολογείται στα 1759.

Ονομασία - Διοικητικά

Την περίοδο της τουρκοκρατίας ονομαζόταν Χαμεκλή ενώ το 1883 αναφέρεται επίσημα στο ΦΕΚ 126Α-02/04/1883 με το όνομα Λασποχώρι να προσαρτάται στον τότε δήμο Φύλλου που ανήκε στο νομό Τρικκάλων. Μετονομάστηκε σε Λεύκη το 1968. Σύμφωνα με το σχέδιο Καλλικράτης αποτελεί την τοπική κοινότητα Λεύκης που υπάγεται στη δημοτική κοινότητα Φύλλου του δήμου Παλαμά και σύμφωνα με την απογραφή 2011 έχει πληθυσμό 252 κατοίκους.
Άγιος Πέτρος Αρκαδίας

Ιστορία

Ο Άγιος Πέτρος αναφέρεται για πρώτη φορά το 1435 στο Χρονικό της Αλώσεως του Γεωργίου Σφραντζή. Τα επόμενα χρόνια το χωριό αναφέρεται σε διάφορα έγγραφα της εποχής. Το 1600 περίπου στο χωριό γεννιέται ο Άγιος Νείλος ο Μυροβλήτης (ο κατά κοσμόν Νικόλαος Τερζάκης, †1651), ο οποίος μόνασε στην Μονή Μαλεβής και αργότερα στο Άγιο Όρος. Κατά την περίοδο της Ενετοκρατίας, το 1687, ο Άγιος Πέτρος γίνεται έδρα της Επαρχίας Αγίου Πέτρου Τσακωνιάς (Territorio di San Pietro di Zacognia). Την ίδια περίοδο (18ος αι.) το χωριό γνώρισε μεγάλη ανάπτυξη λόγω του εμπορίου, με πληθυσμό τότε σχεδόν 4.000 κατοίκους και πάμπολλα αρχοντικά - πυργόσπιτα.
Επί Τουρκοκρατίας ο Άγιος Πέτρος γίνεται έδρα του Βιλαετίου Αγίου Πέτρου, το οποίο περιελάμβανε το Καστρί, τον Άγιο Ιωάννη, τον Πλάτανο, τη Μελιγού, τον Χάραδρο, το Άστρος, το Κορακοβούνι, τον Πραστό, την Σίταινα, την Καστάνιτσα, τα Βέρβενα, τα Δολιανά κ.ά. Μετά το 1775 οι κλέφτες Γιάννης Καράμπελας, Αντωνάκης Αλεβίζος, πολεμούν και αντιστέκονται κατά των Τουρκαλβανών. Το 1786 οι δύο αυτοί κλέφτες, σε συνεργασία με τον Καπετάν Ζαχαριά και άλλους Αγιοπετρίτες, πολέμησαν τους Τούρκους στην Μονή Μαλεβής.
Με την ίδρυση της Φιλικής Εταιρίας, το 1814, αρκετοί Αγιοπετρίτες αρχίζουν να συμμετέχουν, μεταξύ των οποίων ο προεστός Αναγνώστης Κονδάκης, ο ηγούμενος της Μονής Μαλεβής, Καλλίνικος Τσιαμούρης κ.ά. Σημαντική ήταν η προσφορά του χωριού στην Επανάσταση του 1821. Στις 24 Μαρτίου 1821 ο Αναγνώστης Κονδάκης κηρύσσει την Επανάσταση στην περιοχή. Αρκετοί Αγιοπετρίτες, υπό τον Αναγνώστη Κονδάκη, συμμετείχαν με μεγάλη επιτυχία στις μάχες των Δολιανών και των Βερβένων, της Τριπολιτσάς, του Βαλτετσίου κ.ά., σε συνεργασία με τα άλλα στρατιωτικά σώματα της Κυνουρίας. Το 1826 ο Ιμπραήμ Πασάς κατέστρεψε ολοσχερώς το χωριό, όπως και όλα τα άλλα χωριά της περιοχής. Τα επόμενα χρόνια ο Άγιος Πέτρος αποτέλεσε έδρα της Κοινότητας Αγίου Πέτρου. Το 1944, κατά τη διάρκεια της Γερμανικής κατοχής, εκτελέστηκαν από τους Γερμανούς 48 άμαχοι κάτοικοι του Αγίου Πέτρου.

Το χωριό

Ο Άγιος Πέτρος είναι κατάφυτος από έλατα, καρυδιές και άλλα δέντρα, έχει πολλά νερά και αρκετές βρύσες, όπως του Κεραστά, του Κατσή, του Καράμπελα και του Καπελετζή κ.α. Το χωριό έχει παλιά αρχοντικά πυργόσπιτα, με σημαντικότερο την οικία του Τούρκου αγά Τρικαλίτη του 18ου αιώνα και πολλές εκκλησίες, με σημαντικότερες τον Άγιο Πέτρο (19ος αι.), τα Εισόδια της Θεοτόκου, του Αγίου Νείλου κ.ά. Τέλος έχει και διάφορες υπηρεσίες όπως σχολείο, κοινοτικό γραφείο και διάφορους Συλλόγους.
Σε κοντινή απόσταση βρίσκονται τα λεγόμενα Καστριτοχώρια (Καστρί, Έλατος, Ωριά, Του Καράτουλα, Μεσορράχη, Νέα Χώρα και Περδικόβρυση), ο Άγιος Ιωάννης και άλλα χωριά. Νοτιότερα βρίσκεται η κορυφή του όρους Πάρνωνας με υψόμετρο 1.934 μέτρα. Πλησίον βρίσκεται η Μονή Μαλεβής και το μεσαιωνικό Κάστρο της Ωριάς.
Β' Κατηγορία Ε.Π.Σ. Ζακύνθου

Σύστημα ανόδου

Στη Β' Κατηγορία ο πρωταθλητής παίρνει απευθείας την άνοδο ενώ από το 2ο ως τον 5ο οι ομάδες  δίνουν μπαράζ.Στα μπαράζ ο 2ος αναμετράται με τον 5ο και ο 3ος με τον 4ο.Ο νικητής του κάθε ζευγαριού είναι αυτός που φτάνει τις 2 νίκες (ή αυτός που έχει τις περισσότερες νίκες μετά από 3 παιχνίδια).
31η Μεραρχία Γρεναδιέρων Εθελοντών SS

Δημιουργία, δράση

Η 31η Μεραρχία Γρεναδιέρων Εθελοντών SS δημιουργήθηκε το Σεπτέμβριο του 1944 από Γερμανούς, Ούγγρους και Volksdeutsche (Γερμανούς ομογενείς), κυρίως από την περιοχή της Μπάτσκα (Bačka) και τη μαριονέτα των ναζί "Προτεκτοράτο Βοημίας-Μοραβίας" (σημερινή Τσεχία). Το βασικό προσωπικό της μεραρχίας προερχόταν από τη 23η Ένοπλη Ορεινή Μεραρχία των SS Kama,  η οποία είχε διαλυθεί κατ' εντολή του Εθνικού Ηγέτη (Reichsführer) των SS Χάινριχ Χίμλερ περί τον Οκτώβριο του 1944.
Λόγω της απελπιστικής κατάστασης που είχε διαμορφωθεί για τους Γερμανούς στο Ανατολικό μέτωπο, η μεραρχία μεταφέρθηκε στο μέτωπο της Ουγγαρίας, την οποία οι Σοβιετικοί απειλούσαν άμεσα, το Νοέμβριο του 1944. Εκεί, στρατιώτες της μεραρχίας πιθανώς να αναμίχθηκαν σε εκτελέσεις Εβραίων που δούλευαν ως είλωτες σε ορυχεία. 
Τον Ιανουάριο του 1945 αποσύρθηκε από την πρώτη γραμμή, έχοντας υποστεί βαριές απώλειες στην Ουγγαρία,  και στάλθηκε αρχικά  στην Αυστρία, όπου αναδιαμορφώθηκε ως μεραρχία "τύπου 45" (μόνο δύο τάγματα σε κάθε σύνταγμα και τρεις διμοιρίες σε κάθε λόχο. Καίτοι ακόμα ελλιπούς σύνθεσης, εντάχθηκε στο δυναμικό της 17ης Στρατιάς στη Σιλεσία. Στις 6 Φεβρουαρίου έλαβε διαταγή μετακίνησης στο Γκέρλιτς υπό την σοβιετική πίεση και από τις 6 Μαΐου άρχισε να υποχωρεί στην Τσεχοσλοβακία, προκειμένου να αποφύγει την ελάχιστα ευμενή αιχμαλωσία της από τους Σοβιετικούς.  Εκεί, περικυκλωμένη από πολυάριθμα Σοβιετικά στρατεύματα παραδόθηκε στον Κόκκινο Στρατό και παραδόθηκε πλησίον του Χράντετς Κράλοβε της Τσεχίας το Μάιο του 1945.
Οι δύο όψεις ενός εγκλήματος

Περίληψη πλοκής

Καθώς ανοίγει η ιστορία, η Τζέην Μαρπλ επισκέπτεται την παλιά της φίλη Ρουθ βαν Ράυντοκ. Η Μις Μαρπλ, Ρουθ, και η αδελφή της Ρουθ Κάρρυ Λουίζ ήταν φίλες στο ίδιο σχολείο στην Ιταλία όταν ήταν κορίτσια. Η Ρουθ ανησυχεί ότι κάτι πηγαίνει λάθος στο Στόνυγκεϊτς, τη βικτωριανή κατοικία όπου ζει η Κάρρυ Λουίζ με τον σύζυγο της Λούις Σέρροκολντ. Δεν μπορεί να βρει κανέναν πραγματικό λόγο γι' αυτές τις ανησυχίες, αλλά φοβάται ότι η Κάρρυ Λουίζ βρίσκεται σε κίνδυνο. Η Ρουθ ζητά από τη Μις Μαρπλ να την επισκεφθεί και να μάθει τι συμβαίνει.
Μείζον Μπιλμπάο

{{Ως Μείζον Μπιλμπάο (βασκικά: Bilbo Handia) ορίζεται το σύνολο των δήμων που εντοπίζονται στις δύο όχθες της ρίας του ποταμού Νερβιόν και που έχουν κέντρο αναφορά τους την ομώνυμη πρωτεύουσα της επαρχίας της Βισκαΐας, Μπιλμπάο. Σαν σύνολο συνήθως θεωρείται μία από τις έξι κομάρκες της επαρχίας, παρότι επίσημα χωρίζεται σε τρεις: την πόλη του Μπιλμπάο, τη δεξιά και την αριστερή όχθη του Νερβιόν. Το 2017 είχε πληθυσμό 857.016 κατοίκους.
Προσωπικό νεύρο

Το προσωπικό νεύρο είναι το έβδομο κρανιακό νεύρο. Εκφύεται από το στέλεχος του εγκεφάλου μεταξύ της γέφυρας και του προμήκη μυελού, ελέγχει τους μύες των προσωπικών εκφράσεων, και λειτουργεί ως μέσω μεταβίβασης των αισθήσεων της γεύσης από τα πρόσθια δύο-τρίτα της γλώσσας και της στοματικής κοιλότητας.
STS-86

Κυριότερα σημεία της αποστολής

Ήταν η έβδομη αποστολή ελλιμενισμού στον πρώτο διαστημικό σταθμό ΜΙΡ και μετέφερε την διπλή ενότητα SPACEHAB για τον ελλιμενισμό με τον ΜΙΡ, την μεταφορά φορτίου και την ανταλλαγή αστροναυτών. Οι προηγούμενες αποστολές στον ΜΙΡ ήταν η STS-71, η STS-74, η STS-76, η STS-79, η STS-81 και η STS-84.
Τα κυριότερα σημεία της αποστολής περιλαμβάνουν πέντε ημέρες ελλιμενισμού με εργασίες στον διαστημικό σταθμό, την ανταλλαγή των μελών του πληρώματος Foale και Wolf. Ένας διαστημικός περίπατος για την ανάκτηση των τεσσάρων ωφέλιμων φορτίων από τη Linda Godwin και τον Rich Clifford κατά την διάρκεια της πτήσης STS-76 για να μελετήσουν το περιβάλλον γύρω από τον διαστημικό σταθμό ΜΙΡ. Το Ατλαντίς μετέφερε την διπλή μονάδα SPACEHAB και επέστρεψε πειραματικό υλικό και δείγματα στη γη.
Ο Foale επέστρεψε στη γη μετά από παραμονή 145 ημερών στο διάστημα, και 134 από αυτές στο ΜΙΡ. Η κατ' εκτίμηση απόσταση που διένυσε στο διάστημα ήταν 93 εκατομμύρια χιλιόμετρα, πραγματοποιώντας έτσι την δεύτερη μακρύτερη Αμερικάνικη διαστημική πτήση, ακολουθώντας το ρεκόρ των 188 ημερών του Shannon Lucid. Την παραμονή του στο διάστημα επισκιάστηκε από μια σύγκρουση στις 25 Ιουνίου μεταξύ ενός οχήματος ανατροφοδότησης του Progress και της ενότητας Spektr του σταθμού. Η σύγκρουση έκανε ζημιά σε ένα θερμαντικό σώμα και σε μια από τις τέσσερις ηλιακές μονάδες παραγωγής ρεύματος του Spektr. Το ατύχημα έγινε κατά την διάρκεια ενός χειρισμού ελλιμενισμού υπό την καθοδήγηση του διοικητή της αποστολής ΜΙΡ 23, του Vasili Tsibliev. Επειδή από το ατύχημα άρχισε να διαρρέει αέρας και να πέφτει η πίεση στον διαστημικό σταθμό, το πλήρωμα σφράγισε την πόρτα της ενότητας Spektr, αφήνοντας στο εσωτερικό τα προσωπικά αντικείμενα του Foale και διάφορα άλλα επιστημονικά πειράματα της NASA, και επανέφερε την ατμοσφαιρική πίεση τις υπόλοιπες ενότητες.